รมว.คมนาคม ระบุ ระบุ โครงการก่อสร้างรถไฟทางคู่สายเด่นชัย-เชียงราย-เชียงของ จะช่วยยกระดับให้ระบบโครงสร้างพื้นฐานคมนาคมขนส่งในประเทศมีประสิทธิภาพ คาดจะเปิดให้ใช้บริการได้ในปี 2566
นายอาคม เติมพิทยาไพสิฐ รัฐมนตรีว่าการกระทรวงคมนาคม กล่าวถึงโครงการก่อสร้างรถไฟทางคู่สายเด่นชัย - เชียงราย - เชียงของ ว่า เป็นโครงการที่มีการศึกษามาตั้งแต่ปี 2503 และในการประชุมคณะรัฐมนตรีที่ผ่านมา ครม.ได้อนุมัติให้ดำเนินการก่อสร้าง พร้อมอนุมัติหลักการร่างพระราชกฤษฎีกากำหนดเขตที่ดินในบริเวณที่ที่จะเวนคืนของโครงการเพื่อสร้างทางรถไฟ รวมระยะทาง 323 กิโลเมตร วงเงิน 85,345 ล้านบาท ตามที่กระทรวงคมนาคมได้เสนอ โดยคาดว่า การรถไฟแห่งประเทศไทย (รฟท.) จะเปิดประมูลด้วยวิธีอิเล็กทรอนิกส์ได้ภายในปีนี้ ตั้งเป้าเริ่มงานก่อสร้างในปี 2562 และเปิดให้บริการภายปี 2565-2566 ทั้งนี้ โครงการดังกล่าวเป็น 1 ใน 9 โครงการในแผนพัฒนารถไฟทางคู่ของประเทศ ที่จะช่วยเพิ่มประสิทธิภาพในการขนส่งสินค้าภายในประเทศโดยเฉพาะเส้นทางสู่ภาคเหนือให้มีความสะดวกยิ่งขึ้น ซึ่งจะนำไปสู่การเชื่อมโยงการขนส่งและเปลี่ยนถ่ายสินค้ากับประเทศเพื่อนบ้านอย่างลาว และจีน  / การเพิ่มประสิทธิภาพและทางเลือกในการเดินทาง รวมถึงประโยชน์ที่จะเกิดขึ้นกับภาคการท่องเที่ยว



     ส่วนโครงการที่เหลืออีก 8 โครงการ ซึ่งอยู่ระหว่างแผนขับเคลื่อนปี 2561 ได้แก่ เส้นทางปากน้ำโพ – เด่นชัย , เด่นชัย – เชียงใหม่ , บ้านไผ่ – มุกดาหาร – นครพนม , ชุมทางถนนจิระ – อุบลราชธานี , ขอนแก่น – หนองคาย, ชุมพร – สุราษฎร์ธานี, สุราษฎร์ธานี – หาดใหญ่ – สงขลา และ หาดใหญ่ – ปาดังเบซาร์